‘Terreur-tweeling’ glo ‘onregmatig’ in hegtenis geneemBrandon-Lee Thulsie en Tony-Lee Thulsie. Foto: Facebook Die tweeling, Brandon-Lee en Tony-Lee Thulsie, wat van terrorisme beskuldig word, se aansoek om borgtog is Dinsdag weer in die Johannesburgse landdroshof uitgestel. Die saak is tot Donderdag uitgestel nadat die hof gehoor het die twee 23-jariges het in hul beëdigde verklaring aangedui hulle is onregmatig in hegtenis geneem. Staatsaanklaer Chris MacAdam sê hy moes die kwessie ondersoek en hy sal Donderdag gereed wees om voort te gaan en te reageer. Landdros Pieter du Plessis het benadruk die saak moes al in hul eerste hofverskyning genoem word en hoe vinniger dit afgehandel word, hoe beter. Annelene van den Heever, vir die Thulsie-tweeling, het versoek dat Du Plessis ŉ bevel uitreik om die tweeling na die Sandton-polisiestasie oor te plaas. Du Plessis het egter gesê dit is nie moontlik nie, tensy die hoof van die polisiestasie ŉ vorm indien wat bevestig dat daar plek is om hulle te akkommodeer. Die tweeling bly in aanhouding. Sommige familielede van die tweeling, wat in die galery gesit het, het gehuil terwyl die hof vir Du Plessis gewag het om kommentaar te lewer oor die verklarings wat hy gelees het. Die Thulsie-tweeling word daarvan beskuldig dat hulle die Wet op Terrorisme oortree het en beplan het om die Amerikaanse ambassade en Joodse instansies in Suid-Afrika op te blaas namens die terreurgroep, Islamitiese Staat van Irak en die Levant (ISIL). Hulle is op 10 Julie saam met twee ander persone in hegtenis geneem deur die direktoraat vir prioriteitsmisdaadondersoeke (Valke) tydens ŉ operasie in Newclare en Azaadville. Die vier het glo beplan om na Sirië te gaan om by ISIL aan te sluit. Die Thulsie-broers staan tereg op drie aanklagte wat verband hou met terreuraktiwiteite. Die voorlopige klagstaat dui daarop dat die tweeling, tussen Oktober 2015 en 8 Julie 2016, saamgesweer het om terreurmisdade in Johannesburg te pleeg. Die staat voer aan die broers het “onwettig en doelbewus saamgesweer om terreurmisdade te pleeg” en ontploffings beplan by die Amerikaanse ambassade en Joodse instansies in Suid-Afrika. Die sameswering en aanhitsing word verbind met die “politieke, godsdienstige of ideologiese motiewe” van die ISIL, aldus die klagstaat. Nog ŉ klag hou verband met die beweerde plan deur die broers om na Sirië te gaan en hy ISIL aan te sluit “om in terreuraktiwiteit deel te neem”. Die broers staan ook tereg op aanklag van die oortreding van die grondwetlike demokrasie van die land deur te poog om dade te pleeg wat met terreuraktiwiteit verband hou. Lees alle vorige berigte oor die Thulsie-tweeling op Maroela Media.